Στο **Κιριμπάτι** διεξάγονται **εκλογές** για πρόεδρο και για κοινοβούλιο. Έπειτα από τις γενικές εκλογές, με τις οποίες οι πολίτες εκλέγουν τα μέλη του κοινοβουλίου, τα μέλη επιλέγουν "όχι λιγότερους από 3 ούτε περισσότερους από 4 υποψηφίους" για την προεδρία. Κανένα άλλο πρόσωπο δεν μπορεί να κατέλθει ως υποψήφιος. Στη συνέχεια ο πρόεδρος εκλέγεται από τους πολίτες του Κιριμπάτι μεταξύ των υποψηφίων.

Με βάση το Σύνταγμα του 1979, προβλέπεται η διεξαγωγή ελεύθερων εκλογών, κάθε τετραετία. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω. Η Βουλή της χώρας (Maneaba ni Maungatabu) αποτελείται από 42 μέλη, 40 εκλεγμένα για τετραετή θητεία σε μονοεδρικές και πολυεδρικές εκλογικές περιφέρειες, έναν βουλευτή από το νησί Μπανάμπα και ένα μέλος ex-officio (το Γενικό Εισαγγελέα). Από τον Οκτώβριο του 2000 η έδρα της Βουλής είναι στο Άμπο (Ambo) στη νότια Ταράουα. Από το 1979 μέχρι το 2000 η Βουλή είχε την έδρα της στο Μπαϊρίκι.

Πρόσφατες εκλογές
-----------------

Προεδρικές εκλογές
------------------

### 2020

Κύριο λήμμα: Προεδρικές εκλογές του Κιριμπάτι (2020)

Προηγούμενες προεδρικές εκλογές
-------------------------------

### 1978

Οι πρώτες εκλογές έγιναν στις 17 Μαρτίου 1978 για ανώτερο υπουργό. Πρόεδρος εξελέγη ο Γερέμια Ταμπάι, με ποσοστό 55,6% των ψήφων και τη συμμετοχή να διαμορφώνεται στο 73,5%.

### 1982

Προεδρικές εκλογές διενεργήθηκαν στις 4 Μαΐου 1982. Εξελέγη πρόεδρος ξανά ο Ταμπάι, έχοντας συγκεντρώσει ποσοστό 48,7% των ψήφων. Η συμμετοχή καταγράφηκε στο 82,4%.

### 1983

Στις 17 Φεβρουαρίου 1983 έγιναν πάλι προεδρικές εκλογές. Πρόεδρος επανεξελέγη ο Ταμπάι με 49,6% με συμμετοχή 69,3%.

### 1987

Ο Ταμπάι κέρδισε και τις εκλογές στις 12 Μαΐου 1987, με ποσοστό 50,1%. Η συμμετοχή στις εκλογές ήταν 78,3%. 

### 1991

Το Σύνταγμα δεν επέτρεπε να αναλάβει νέα θητεία ο Ταμπάι. Στις εκλογές που έγιναν στις 4 Ιουλίου 1991 εξελέγη πρόεδρος ο Τεατάο Τεανάκι με ποσοστό 46,3% των ψήφων. Η συμμετοχή καταγράφηκε στο 73,7%.

### 1994

Στις προεδρικές εκλογές που διεξήχθησαν στις 30 Σεπτεμβρίου 1994, πρόεδρος εξελέγη ο Τεμπουρόρο Τίτο. 

### 1998

Οι επόμενες προεδρικές εκλογές στις 27 Νοεμβρίου 1998 είχαν ως αποτέλεσμα την επανεκλογή του Τίτο με 52,3% των ψήφων..

### 2003

#### Φεβρουάριος 2003

Προεδρικές εκλογές έγιναν στις 25 Φεβρουαρίου 2003. Tο αποτέλεσμα ήταν η νίκη του προέδρου Τεμπουρόρο Τίτο με ποσοστό 50,4% των ψήφων. Ωστόσο, έπειτα από πρόταση δυσπιστίας στο κοινοβούλιο, ο Τίτο απομακρύνθηκε από την προεδρία τον Μάρτιο του 2003. Νέες εκλογές διεξήχθησαν τον Ιούλιο του 2003.

#### Ιούλιος 2003

Έπειτα από τις βουλευτικές εκλογές της ίδιας χρονιάς, πρόεδρος εξελέγη στις 7 Ιουλίου ο Ανότε Τονγκ, επικρατώντας του αδερφού του, Χάρι Τονγκ.

  

### 2007

Στις προεδρικές εκλογές στις 17 Οκτωβρίου 2007 επανεξελέγη με 65% ο Ανότε Τονγκ. Έτσι, ανέλαβε Πρόεδρος για δεύτερη συνεχή θητεία τεσσάρων ετών.

**Πρόεδρος, 17 Οκτωβρίου 2007**

ε • σ | Υποψήφιοι - Κόμματα | Ψήφοι | % |
| --- | --- | --- |
| Ανότε Τονγκ | 15.676 | 64,30 |
| Ναμπούτι Μουεμουενικαράουα | 8.151 | 33,43 |
| Πάτρικ Τατιρέτα | 356 | 1,46 |
| Τίμον Ανέρι | 198 | 0,81 |
| **Σύνολο** (συμμετοχή ~50%) | **24.381** | **100,00** |
|  |

### 2012

Στις προεδρικές εκλογές που διεξήχθησαν στις 13 Ιανουαρίου του 2012 ο Ανότε Τονγκ εξελέγη Πρόεδρος για τρίτη συνεχή φορά, με 14.315 ψήφους ή το 42% των συνολικών ψήφων, με διαφορά 2.500 ψήφων από τον Τεταούι Ταϊτάι. Ο τρίτος υποψήφιος, Ριμέτα Μπενιάμινα έλαβε μόνο 7.738 ψήφους. Ο Πρόεδρος Τονγκ κέρδισε σε 14 επί συνόλου 23 εκλογικών περιφερειών.

**Πρόεδρος, 13 Ιανουαρίου 2012**

ε • σ | Υποψήφιοι - Κόμματα | Ψήφοι | % |
| --- | --- | --- |
| Ανότε Τονγκ – Οι Πυρσοί της Αλήθειας | 14.315 | 42,18 |
| Τεατάουα Ταϊτάι | 11.886 | 35,02 |
| Ριμέτα Μπενιάμινα – Kamaeuraoan Te I-Kiribati | 7.738 | 22,80 |
| **Σύνολο** (συμμετοχή ~68%) | **33.939** | **100,00** |
| Πηγή: Kiribati Online Community |

### 2016

Στις προεδρικές εκλογές που διενεργήθηκαν τον Μάρτιο του 2016, πρόεδρος εξελέγη ο Τανέτι Μαμάου.

Βουλευτικές εκλογές
-------------------

### 2020

Οι τελευταίες βουλευτικές εκλογές έγιναν τον Απρίλιο του 2020.

Προηγούμενες βουλευτικές εκλογές
--------------------------------

### 1964 - 1974 (εκλογές στα Γκίλμπερτ και Έλις)

Οι πρώτες εκλογές διεξήχθησαν για Συμβουλευτικό Συμβούλιο, το 1964. Ακολούθησαν οι γενικές εκλογές του 1967, στις οποίες όλοι οι υποψήφιοι ήταν ανεξάρτητοι. Τον Μάρτιο του 1971 έγιναν εκλογές και εξελέγη ένα νέο νομοθετικό συμβούλιο με 28 αιρετά μέλη (όλοι οι υποψήφιοι ήταν ξανά ανεξάρτητοι). Στις 4 Απριλίου 1974 έγιναν εκλογές και το νομοθετικό συμβούλιο αντικαταστάθηκε από 31μελή βουλή (House of Assembly), με 28 αιρετά μέλη και τρία μέλη εξ οφίτσιο. Το συμβούλιο των υπουργών αντικατέστησε το εκτελεστικό συμβούλιο και συναποτελείτο από τον ανώτερο υπουργό (εκλεγμένο από τη βουλή) και 6 υπουργούς.

### 1978

Οι πρώτες βουλευτικές εκλογές έγιναν σε 2 γύρους την 1η Φεβρουαρίου και στις 6 Φεβρουαρίου 1978.> Όλοι οι υποψήφιοι για τις 35 έδρες κατήλθαν ως ανεξάρτητοι. Η συμμετοχή ήταν 81%. 

### 1982 και 1983

Στις εκλογές που έγιναν στις 26 Μαρτίου και την 1η Απριλίου 1982, έλαβαν μέρος μόνο ανεξάρτητοι. Η συμμετοχή ήταν 82,5% και οι έδρες 36. Ο αριθμός των εδρών ήταν ο ίδιος και στις επόμενες εκλογές, που διεξήχθησαν στις 12 και στις 19 Ιανουαρίου 1983, με συμμετοχή 79,9%.

### 1987

Οι επόμενες βουλευτικές εκλογές έγιναν σε δύο γύρους, στις 12 και στις 19 Μαρτίου 1987. Εξελέγησαν 39 ανεξάρτητοι.

### 1991

Στις 8 και στις 16 Μαΐου 1991 εξελέγησαν επίσης 39 βουλευτές. Η προσέλευση στις κάλπες έφτασε το 66%. 

### 1994

Βουλευτικές εκλογές για 39 έδρες διενεργήθηκαν στις 24 Ιουλίου 1994, με δεύτερο γύρο στις 31 Ιουλίου. Παρότι οι 260 υποψήφιοι κατήλθαν ως ανεξάρτητοι, θα μπορούσαν να διαιρεθούν σε 3 ομάδες: εκείνους που ήταν προσκείμενοι στο Εθνικό Προοδευτικό Κόμμα, στο κόμμα Προστατέψτε τη Μανεάμπα και στους αδέσμευτους ανεξάρτητους. Οι ανεξάρτητοι αποτέλεσαν τη μεγαλύτερη δύναμη στο κοινοβούλιο, καταλαμβάνοντας τις 19 από τις συνολικά 39 έδρες. 

### 1998

Στις επόμενες εκλογές, που έγιναν στις 23 και στις 30 Σεπτεμβρίου 1998, εξελέγησαν 15 ανεξάρτητοι. Από τις συνολικά 40 έδρες στη βουλή, οι 14 κατελήφθησαν από υποψηφίους προσκείμενους στο κόμμα Προστατέψτε τη Μανεάμπα και οι 11 από προσκείμενους στο Εθνικό Προοδευτικό Κόμμα.

### 2002

Συνολικά 176 υποψήφιοι έλαβαν μέρος στις εκλογές που έγιναν στις 29 Νοεμβρίου και στις 8 Δεκεμβρίου 2002. Το νέο κόμμα Πυρσοί της Αλήθειας αναδείχθηκε νικητής, εξασφαλίζοντας τις 17 από τις συνολικά 40 έδρες στη βουλή. 

### 2003

Στις 9 και στις 14 Μαΐου 2003 διεξήχθησαν σε δύο γύρους, πρόωρες βουλευτικές εκλογές. Στις εκλογές κέρδισε το κόμμα Προστατέψτε την Μανεάμπα, με 24 από τις συνολικά 40 έδρες που αναδείχθηκαν με εκλογές.

### 2007

Κύριο λήμμα: Βουλευτικές εκλογές στο Κιριμπάτι (2007)
Στις βουλευτικές εκλογές, που διεξήχθησαν στις 22 Αυγούστου και στις 30 Αυγούστου του 2007, κατήλθαν 146 υποψήφιοι στον πρώτο γύρο, μεταξύ των οποίων και ο Πρόεδρος, Ανότε Τονγκ, ο οποίος επανεξελέγη βουλευτής με μεγάλη πλειοψηφία. 

### 2011

Στις εκλογές που έγιναν τον Οκτώβριο του 2011, επανεξελέγησαν 29 υποψήφιοι, ενώ 4 υπουργοί της κυβέρνησης έχασαν τις έδρες τους.Το κόμμα Πυρσοί τς Αλήθειας που πρόσκειται στον Πρόεδρο Ανότε Τονγκ κέρδισε 15 έδρες με το Ενωμένο Κόμμα του Συνασπισμού του Τετάουα Ταϊτάι πήρε 10 έδρες και το Maurin Kiribati Pati του Ριμέτα Μπενιάμινα κέρδισε 3 έδρες. Τις υπόλοιπες έδρες κατέλαβαν ανεξάρτητοι.

### 2016

Κύριο λήμμα: Βουλευτικές εκλογές στο Κιριμπάτι 2015-16

Παραπομπές
----------

1. ↑  Σύνταγμα του Κιριμπάτι], άρθρο 32
2. 1 2  Nohlen, D, Grotz, F & Hartmann, C (2001) *Elections in Asia: A data handbook, Volume II*, p679 ISBN 0-19-924959-8
3. ↑  «Kiribati at tiscali.reference». Αρχειοθετήθηκε από το πρωτότυπο στις 19 Αυγούστου 2007. Ανακτήθηκε στις 27 Ιανουαρίου 2008.
4. ↑  World Rulers[*νεκρός σύνδεσμος*]
5. ↑  Presidential election of 25 February 2003 Adam Carr
6. 1 2  Elections held in 2003 IPU
7. ↑   «Kiribati’s Tong beats challengers to win third term». *Radio New Zealand International*. 2012-01-14.. Ανακτήθηκε στις 2012-01-13.
8. ↑  «Decolonization» (PDF). United Nations. Ιούλιος 1979.
9. ↑  Howard Van Trease (1993) *Atoll Politics: The Republic of Kiribati*, p8
10. 1 2  Howard Van Trease (1993) *Atoll Politics: The Republic of Kiribati*, p8
11. ↑  Kiribati: Elections held in 1994 Inter-Parliamentary Union
12. ↑  Elections held in 2002 IPU
13. ↑
14. ↑